《荆门行》
宋代·赵汝鐩

去年曾问荆门途，鸡鸣狗吠民耕锄。
摇鞭重来意惨澹，前日井邑今丘墟。
云昏雨涩草堆碧，四野荒荒人迹疏。
深山扶携皆露处，骨肉荡没况室庐。
老农无力倚林卧，少定举首来向余。
官人且坐待侬说，未说泗涕先横裾。
老夫老岂识兵革，忽见远近皆狂胡。
悬崖绝壁鱼贯进，飞马上下争驰驱。
吾军非是无身手，未鼓弃甲先奔趋。
时平廪帛官不计，战胜爵赏官不辜。
进怯锋镝退焚掠，虏既难堪堪汝乎。
独来未暇正其罪，官有金币还招呼。
老夫莫晓军旅事，但闻败衄深嗟吁。
我听其言为蹙頞，含凄独下西山隅。
金莲似恨膻风染，蒙泉未洗血水污。
九秋半破明月夕，照我孤愤行绕壁。

作者简介：赵汝鐩（1172-1246），字明翁，号野谷，袁州（今江西宜春）人。宋太宗八世孙。宁宗嘉泰二年进士。祖父不倦，官少师；父善坚，户部尚书，娶忠文公孙女，家世显赫。理宗绍定二年(1229年)改知郴州，两次击退敌贼侵扰，俘获甚众。四年(1231年)，转为荆湖南路提点刑狱，又改湖南宪漕，广南东路转运使，知安吉州，江东提刑，以刑部郎官召。理宗淳祐五年(1245年)，出知温州，“以劳属疾”，次年六月辛未卒于任，年七十五岁，积阶中大夫，食邑三百户。八年(1248年)归葬袁州故里。赵汝鐩作为江湖诗派之一员，有《野谷诗稿》传世，存诗近三百首，于时颇负盛名。